**О Б Щ И Н С К И С Ъ В Е Т - Н И К О П О Л**

-------------------------------------------------------------------------------------------------

**П Р О Т О К О Л**

**№ 55**

Днес **07.01.2019г**. /понеделник/ от 14.00 часа в заседателната зала на Община Никопол се проведе **петдесет и петото** заседание на Общински Съвет – Никопол.

На заседанието присъстват: общинските съветници, Кмета на Община Никопол – д-р Валерий Желязков.

Заседанието се председателства от Красимир Халов – Председател на ОбС – Никопол, протоколчик – Христина Миланова- главен специалист в ОбС – Никопол.

Красимир Халов: Уважаеми общински съветници, уважаеми г-н Желязков, на основание чл.23, ал.4, т.1 от ЗМСМА, откривам днешното **петдесет и пето** заседание на Общински съвет – Никопол.

Имаме кворум, от 17 общински съветника в залата присъстват 16, отсъства Ахмед Юсеинов.

Колеги, материалите са Ви раздадени с проекта за дневен ред. В залата присъстват и граждани от гр.Никопол, които тази сутрин са претърпели пътно транспортно произшествие поради лоши пътни условия, заледен пътен участък, не опесачено, в района на кв.“Руски паметник“, ул.“Генерал Криднер“, за радост, без жертви и тежки наранявания.

Колеги, имате ли допълнения, предложения и съображения по така представеният Ви проект за дневен ред, който е от две точки?

Красимир Гатев-общински съветник: Предлагам да сменим точките на дневния ред, първа точка да стане втора, първо да разгледаме случая с нашите съграждани, които са дошли да питат нас и кмета на общината, защо не е опесачено поне по главните улици на града, в следствие на което се е състояло това ПТП.

Кр.Халов: Колеги, гласуваме предложението на г-н Гатев, моля гласувайте.

ГЛАСУВАЛИ – 16 СЪВЕТНИКА

„ЗА“ – 11 СЪВЕТНИКА

„ПРОТИВ“ – НЯМА

„ВЪЗДЪРЖАЛИ СЕ“ – 5 СЪВЕТНИКА

Кр.Халов: Приема се предложението на г-н Гатев. Гласуваме целия дневен ред на днешното заседание с направената промяна, моля гласувайте.

ГЛАСУВАЛИ – 16 СЪВЕТНИКА

„ЗА“ – 16 СЪВЕТНИКА

„ПРОТИВ“ – НЯМА

„ВЪЗДЪРЖАЛИ СЕ“ – НЯМА

**ОБЩИНСКИ СЪВЕТ – НИКОПОЛ ПРИЕ СЛЕДНИЯ**

**ДНЕВЕН РЕД:**

**1.** Изказвания, питания, становища и предложения на граждани.

**2**.Докладна записка **относно:** Определяне на представител на Община Никопол в СНЦ „Местна инициативна група Белене-Никопол“.

Вносител: Кмет на общината

**ПО ПЪРВА ТОЧКА ОТ ДНЕВНИЯ РЕД**

Отношение взеха:

Майдън Сакаджиев- общински съветник: Това, което се случи е, че не беше опесачено в кв.“Руски паметник“, удариха се седем автомобила, като по чудо няма смъртен случай, питаме защо, питаме кмета защо не беше опесачено?

Женя К.Топалова- Никопол: Благодаря на Господ Бог,че запази мен и децата ми живи, не опесачено, много хлъзгаво, стръмно, от едната страна е скалата, от другата знаете много добре каква пропаст е. Имаше аварирали и други автомобили, тези които идваха от горе имаха две възможности, или да се ударят в скалата или да се ударят пред друг автомобил, който е пред тях, или да паднат от баира.

Имам въпрос към кмета на града, до кога ще продължава това нещо, да не се снегопочиства и да не се опесачава? Това е главна улица в кв.“Руски паметник“, как да се придвижим за работа, децата за училище, питам, защо не го правите? Аз съм съвестен гражданин, плащам си данъците и искам да мога да се придвижвам нормално по улиците на града, това ми го дължите.

Ахмед А.Фахрединов- Никопол: Тръгнах тази сутрин от вкъщи с колата и на главната улица е пълна пързалка, не опесачено, и аз за да избегна челен удар в колата пред мен, в която имаше пет човека, умишлено насочих колата в скалата, от което аз пострадах/сочи главата си/ и ударих колата челно, за да избегна удара с камиона и другата кола. Питам, защо не се опесачава и то навреме, защо се чака да стане осем часа и тогава сте тръгнали да опесачавате?

Светослав Ангелов- зам.Председател на ОбС: Г-н Кмете обяснете защо се получава такава ситуация, кажете на хората за да знаят.

В.Желязков: За опесачаването се тръгна в пет часа сутринта, самата техника не можа да излезе за кварталите, много е стръмно и заледено, хлъзгаво, камиона е пригоден за това, но не можа да излезе нагоре, той се свличаше надолу на заден ход 5-6 метра, и се удари в стената. Опесачи се на ръка, но малко по-късно. Не бе възможно да се опесачи с техниката, много е стръмно и техниката не можа да се качи в двата квартала. Трябваше да има по-бърза реакция от Полицията, да спрат движението и да се избегнат тези сблъсъци. Обадих се в полицията и ми отговориха, че нямат кола и не могат да отидат до ударилите се коли, или да се качат горе в квартала за да спрат движението, разпоредих да се качат пеша, те го направиха, но след около 40 минути.

Ахмед Ахмедов- общински съветник: Искам да кажа*………/Гатев прекъсва Ахмедов, обвинява за нещо Халов, за какво не се разбира, говори на висок глас, кара се, Халов въвежда ред в залата/.*

А.Ахмедов: Квартала е на високо, в 6 часа не беше изчистено и опесачено, г-н Кмете, Вас Ви лъжат. Директор дирекция е казал, първо да се изчисти и опесачи в долната част на града, после горе в кварталите…….

/*Гатев прекъсва Ахмедов, иска от кмета да каже вярно ли е това, което казва Ахмедов, Халов въвежда ред в залата/.* Г-н Кмете, щеше сега да има жертви, ако бяхте опесачили, това нямаше да случи, при три пръста сняг се получи това положение, ще се избият хората и то на главна улица в града. Г-н Кмете, имайте го в предвид, защото Ви лъжат и не взимат мерки навреме, не си гледат някои хора работата, лъжат и Ви подвеждат, хората, които трябва да отговарят за тази дейност. Няма никаква организация, заинтересованост, да се вземат мерки навреме, да се започне опесачаването в 4 часа сутринта, а не в 6 или 7 часа, тези хора Ви злепоставят Вас, Вие излизате лошия.

Кр.Гатев: Г-н Ахмедов каза нещо, вярно ли е, това което каза, че директор дирекция е разпоредил първо да се чисти в долната част и после горе в кварталите.

Мария Георгиева- зам.председател ОбС: */към гражданите в залата*/ Благодарете на господ уважаеми съграждани, че сте живи и здрави и няма жертви. Надявам се, че от тук нататък този пропуск няма да се случва, ще се чисти и опесачава навреме, всичко е въпрос на организация и вярвам, че кмета ще вземе необходимите мерки.

Емил Бебенов- общински съветник: Ситуацията е зимна, но не е толкова сложна. Тази зима се случва за втори път такава ситуация, за да не се случва това, още от есента се слагат на определени места пясък и сол и на такива стръмни места се опесачава на ръка, защото наклона към кварталите е голям и ако има заледяване никоя машина не може да се изкачи. Няма превантивна дейност, организация и контрол за опесъчаване и снегопочистване. За тази дейност е необходимо да има персонален отговорник по райони за снегопочистване и опесъчаване.

Кр.Гатев: Г-н Кмете, едно ще кажа- превенция. Нашите съграждани, които са тук не се интересуват от това как ще върви сесията, искам да Ви кажа, че всеки от тях може да заведе дело и да съди общината за това което се случи, добре е това, че няма жертви, само разбити коли и голямата уплаха на хората. Добре е Вашият екип да провери с какво можете да сте полезни и да се подпомогнат тези пострадали хора, дори материално.

М.Сакаджиев: Предлагам да се поставят шест външни гуми на стената на Вальо, това е превантивно, поне като се удрят колите да не се удрят в стената, а в тези гуми. Няма кой да организира това почистване и опесъчаване, зам. кметовете ни са от Плевен. Един оперативен работник да мине в 5 часа сутринта да провери обстановката и да прецени как да се действа. Опитахме да вземем пясък от купчините край пътя но те бяха замръзнали, защото има само пясък без сол. Ако не бяха замръзнали, ние на ръка щяхме да опесъчим улицата и да спасим поне пет коли да не се блъснат. От тази вечер да се подготвят нещата за да не се случва пак такива неща.

д-р Цветан Андреев- общински съветник: Въпрос към кмета, планира ли се да се приключи с опесачаването на улиците във високата част на града? Страшно много е заледено, температурите още ще падат и хората не могат да се придвижват.

М.Сакаджиев: Да се направи необходимото и да не случват повече такива неща.

А.Ахмедов: Няма никаква организация в общината по опесачаването и снегопочистването, за това се случват тези неща.

М.Георгиева: За този следобед да се вземат мерки и повече това да не се случва.

Кр.Гатев: Ако някой директор на дирекция е разпоредил да се чисти първо в долната част на града и тогава в горната част, нека се вземат най-строги мерки и да не се допуска повече такива неща, това е недопустимо.

Ако кмета реши, че може да има начин за някакви парични компенсации към пострадалите граждани, то нека да го вкара като предложение на сесията на ОбС. Може да се помогне на тези хора и от общинските съветници с някаква парична помощ.

А.Ахмедов: На сесия на ОбС кмета да каже има ли правна възможност да подпомогнем тези пострадали хора.

Кр.Гатев: Кмета да помисли как да се помогне на тези хора. Да спрем до тук по този въпрос и да продължим по дневния ред.

Кр.Халов: Обръщам се към всички , които сте пострадали в това ПТП, имате ли протокол от полицаите за ПТП, защото ако нямате, нито един застраховател няма да Ви плати обезщетение и самите Вие не можете да предявите никакви искания за обезщетения, не можете да претендирате за каквото и да е било, такъв е Закона. Г-н Сакаджиев предложи нещо разумно, като превенция, да се поставят стари външни гуми на стената на Валентин и да се сложи сол в пясъка за да може и на ръка да се опесачава и да не се повтарят такива неща. Пак ще кажа, без протокол за ПТП от Полицаите, няма да Ви се плати никаква гражданска отговорност.

Женя Топалова: Не, не ни е съставен такъв протокол от полицията.

В.Желязков: Ще се опитам да решим проблема и да се помогне на пострадалите граждани.

Кр.Халов: Съгласно новия Закон, можете да си направите взаимно протокол един на друг за ПТП, и да не се ходи в Полицията за съставяне на протокол, и след това можете да отидете при застрахователите.

Ж.Топалова: Ние нямаме вина, но сега излиза, че сме виновни, ако беше опесачено, нямаше да се случи това с нас.

Кр.Халов: Направете си консултации със застрахователите и нещата ще се решат.

В.Желязков: Ще направя връзка с Полицията, ще си изясня нещата и ще се опитам да помогна на всички пострадали. Необходимо ми е да си оставите имената и телефоните, за да имам връзка с Вас и да Ви информирам какво се е случило.

Кр.Халов: Обявявам 10 минути почивка.

След почивката, кворум в зала 16 общински съветника.

**ПО ВТОРА ТОЧКА ОТ ДНЕВНИ РЕД**

Отношение взеха:

М.Сакаджиев: Сложно ми е да разсъждавам. Защо до сега нямаше нашата община представител в МИГ?

В.Желязков: */Отговаря на въпроса на Сакаджиев с подробности/.*

Ем.Бебенов: Сега трябва да вземем решение и да определим представител в МИГ – д-р Желязков.

А.Ахмедов: През 2015г. е взето такова решение за Бебенов, но сега кмета е друг и аз питам, защо екипа ти д-р Желязков, тези хора с големите заплати, защо не направиха промяната и не определиха д-р Желязков да е в Управителния съвет. Хората около теб са проспали тази възможност д-р Желязков. Това е голям пропуск. Виждам, че е подписана докладната от юриста, но нека да попитаме дали не трябва да се пише, че това решение е неразделна част от онова решение от 2015 година. Хората около Вас г-н Желязков не мислят, а Вие им давате големите заплати.

М.Сакаджиев: Да помислим как да направим решението правилно. Кмета на Белене за МИРГ-а си беше объркал името и за това неможа да се впише и да се осъществи МИРГ, да не стане и сега така, за това, че не сме направили правилното решение.

Кр.Гатев: Ще гласувам за решението. Не е нормално, хората от ОбА да допуснат такъв пропуск, такава голяма грешка. Има една апатия в работата на някои общински служители от ръководния състав, направете забележка да подхождат по-отговорно към работата си.

М.Георгиева: Да се провери точно как трябва да се направи това решение за да бъде законосъобразно.

**Забележка**: В залата влиза юриста на общината Илияна Великова, повикана от Кмета на Общината за да разясни защо е направено така решението и правилно ли е то.

Илияна Великова- юрист в Община Никопол: Пред Вас уважаеми общински съветници е проекта за решение, аз съм изготвила тази докладна записка, за мен това е правилното решение. Решава ОбС дали да го приеме така както е представено, или да не го приеме.

Емил Бебенов: Сега се избира представител в МИГ, това е кмета на общината, след време, ако трябва да се промени и да се избере друг представител, ще го направим. В решението на МИГ от 2015 година аз не съм представител на общината

*/дебат от всички в залата, спорят и обмислят решението/.*

В.Желязков: До сега сме били без представител в МИГ.За мен това е правилното решение, но Вие господа общински съветници решавате дали да го приемете, или не.

Кр.Халов: Колеги, решението е пред Вас, изготвено е от юриста на общината, кмета го е подписал, преминаваме в режим на гласуване на проекта за решение /*чете проекта за решение/.*

На основание чл. 21, ал.2, във връзка с ал.1, т. 15 от ЗМСМА, Общински съвет Никопол прие следното

**Р Е Ш Е Н И Е**

**№408/07.01.2019г.**

**1**.Определя за представител на Община Никопол в сдружение с нестопанска цел **“**Местна инициативна група Белене- Никопол“, д-р Валерий Желязков- Кмет на Община Никопол.

**2.**Упълномощава Кмета на Община Никопол в качеството си на представител на Общината в СНЦ“ Местна инициативна група Белене- Никопол“, да извършва всички произтичащи от това последващи действия.

ГЛАСУВАЛИ – 15 СЪВЕТНИКА

„ЗА“ – 15 СЪВЕТНИКА/Ахмедов, Османов, Недков, Георгиев, Бебенов, Павлов, Усув, Халов, Гатев, Георгиева, Сакаджиев, Божинова, Асенова, Ангелов, Андреев/

„ПРОТИВ“ – НЯМА

„ВЪЗДЪРЖАЛИ СЕ“ - НЯМА

Кр.Халов: Уважаеми колеги, поради изчерпване на дневния ред закривам петдесет и петото заседание на Общински съвет – Никопол. Заседанието приключи в 15.49 часа.

**ПРЕДСЕДАТЕЛ ОбС: /п/**

**/ Красимир Халов/**

**ЗАМ.ПРЕДСЕДАТЕЛ ОбС: /п/**

**/Светослав Ангелов/**

**ЗАМ.ПРЕДСЕДАТЕЛ ОбС: /п/**

**/Мария Георгиева/**

**ПРОТОКОЛЧИК: /п/**

**/Христина Миланова/**